# UCI Women's WorldTour 2025

L'UCI Women's WorldTour 2025 serà la desena edició de la principal competició ciclista de carretera femenina. Organitzada per la Unió Ciclista Internacional (UCI), comptarà amb 29 proves, essent-ne la primera el Women's Tour Down Under, disputada entre el 17 i el 19 de gener a Austràlia, i la darrera el Tour de Guangxi, que es disputarà el 19 d'octubre a la Xina.
Més enllà de l'aspecte esportiu, aquesta edició destaca per la introducció d'un nou reglament sancionador que afecta tots els implicats en una cursa ciclista (ciclistes, directors, auxiliars, mecànics, periodistes i fotògrafs). En aquest sentit, Anna Badebruger, directora esportiva de l'Uno-X Mobility, esdevingué la primera persona que rebé una targeta groga quan, durant el Tour Down Under, va avançar el pilot amb el cotxe sense deixar la distància de seguretat.
A més, l'UCI va decidir deixar d'entregar el mallot lila que rebia la ciclista que encapçalava la classificació de la temporada, tot i que els punts aconseguits durant la temporada sí que servien per a la classificació d'equips que decideix quins són UCI Women's WorldTeam.

## Competicions

El juny de 2024 es va anunciar el calendari per a la temporada 2025 amb 29 competicions programades. Es tractava d'un programa molt similar al de l'any anterior amb el retorn del Tour d'Escandinàvia després que aquesta prova no es disputés el 2024 per manca de finançament; però amb l'absència del Tour de Drenthe, ja que els organitzadors van decidir suspendre'n la seva celebració a causa de l'increment de costos i de problemes logístics. Després de la publicació del calendari, els organitzadors de la RideLondon Classique van informar que es veien obligats a suspendre-la després que la UCI traslladés la seva data de finals de maig a principis de juny per un conflicte amb la Vuelta a Burgos, ja que consideraven que no la podien organitzar durant la nova data.
A l'octubre de 2024 es va publicar el calendari definitiu amb dues noves incorporacions, que feien arribar a 30 les proves a disputar: la Milà–Sanremo (el quart monument) i una cursa d'un dia nova a Dinamarca, el Copenhagen Sprint; però el 23 de gener de 2025, l'organització del Tour d'Escandinàvia va comunicar que la prova no es disputaria mai més per la manca d'interès dels patrocinadors i de la televisió noruega. D'aquesta manera, el total de competicions es reduïen a 29.

## Puntuació

Totes les competicions atorguen punts per al rànquing UCI WorldTour Femení seguint el mateix barem, tot i que les curses per etapes (2.WWT) també atorguen punts addicionals a les 10 primeres classificades de cada etapa i a la ciclista que vesteix el mallot de la classificació general.

## Referències

* 1 2 3 Weislo, Laura. «UCI rolls out 2025 road calendar with Copenhagen Sprint added to men's and women's WorldTour» (en anglès). cyclingnews.com, 04-10-2024. [Consulta: 3 gener 2025].
* ↑ «Històric: una directora veu la primera targeta groga del ciclisme» (en català). esport3, 21-01-2025. [Consulta: 2 febrer 2025].
* 1 2 «The UCI publishes the 2025 UCI Women’s WorldTour and UCI WorldTour calendars» (en anglès britànic). [Consulta: 3 gener 2025].
* ↑ Mickey, Abby. «The Tour of Scandinavia will not take place in 2024» (en anglès americà), 03-05-2024. [Consulta: 3 gener 2025].
* ↑ Mitchell, Mathew. «The end of Ronde van Drenthe: A historic race bows out» (en anglès britànic), 12-07-2024. [Consulta: 3 gener 2025].
* ↑ Moultrie, James. «'No consultation or prior warning' - RideLondon Classique 2025 forced to cancel as UCI changes race dates» (en anglès), 14-06-2024. [Consulta: 3 gener 2025].
* ↑ «A Women’s Version of Milan-San Remo Is Planned. Sadly, It Will Be Much Shorter Than the Men’s Race.» (en anglès americà), 21-03-2023. [Consulta: 3 gener 2025].
* ↑ «10 years of a successful journey coming to an end» (en anglès americà), 23-01-2025. [Consulta: 25 gener 2025].
* ↑ (fr) L’équipe du Poitou FDJ-Suez enchaîne en Australie en remportant la Cadel Evans grâce à Ally Wollaston, lanouvellerepublique.fr, 1 de febrer de 2025. Retrieved 1 de febrer de 2025.

## Vegeu també

* Calendari femení de l'UCI 2025
* Campionats del món de ciclisme en ruta de 2025